**Игри за дейността „Среща в началото на деня“**

**Игра по темата за многообразието и идентичността**

**„Всички сме уникални“**

**Целта** на тази игра е да покаже на децата, че всеки е уникален и въпреки общата за всички инструкция, крайният продукт от всеки участник е различен. Играта е изключително ценна, когато се въвежда темата за идентичността и многообразието.

**За кого е подходяща играта**: за деца в ДГ и училище

**Необходими материали:** листове А4 за всички участници

**Ход на играта**: Учителят кани децата да се съберат в кръг. Те може да бъдат прави или седнали. Условието е всички да затворят очи. Когато го направят, слагаме в ръцете на всяко дете лист хартия. Преди да дадем указания, повтаряме изрично, че всички деца трябва да останат до края на играта със затворени очи и стриктно да изпълняват инструкциите.

**Инструкции:** Сгънете листа на две. Откъснете долния ляв ъгъл на листа. Откъснете горния десен ъгъл на листа. Сега отново сгънете листа на две. Откъснете средата на сгънката. Откъснете долния десен ъгъл на листа. Откъснете горния ляв ъгъл на листа…

Когато приключите с указанията, накарайте децата да отворят очи, да разгърнат листовете си и да потърсят някого, който има същия лист като техния.

Когато не открият два еднакви, ги попитайте на какво може да ги научи тази игра?

**Обобщение:**

Всички ние сме уникални. При следване на една и съща инструкция всеки от нас я възприема по различен начин.

**Игра за глобална тема „Семейство“**

**„Открий своето семейство“**

Раздайте на децата картинки с изображения на различни животни и им кажете, че при сигнал трябва да започнат да издават звуците на животното, за да открият своята група. Животните може да бъдат примерно котка, крава, куче, зайче или др., чиито звуци и движения децата познават.

След като са се обособили и седнали по групи в кръга, попитайте децата за семействата на тези животни. Говорете за това къде живеят, какъв е домът им, каква е йерархията в тези семейства, по какво си приличат и по какво се различават, как се грижат за малките си, какви са любимите им храни, от какво се страхуват, на какво се радват, как се защитават, кои са техните приятели и т.н. Направете връзка кой с кого може да бъде приятел?

Въведете децата в темата за деня, като им представите презентация за семейство, разкажете история.

**Игри за развитие на емоционалната интелигентност „Огледало“**

**Цел:** Децата успешно да разпознават различни емоционални състояния, да ги имитират, да развиват емпатия.

**Ход на играта:** Участниците в играта са разделени на двойки (по избор), стоят или седят един срещу друг. Едното дете с помощта на изражения на лицето и пантомимика предава различно настроение. Задачата на другото дете – на „огледалото“, е да бъде негово отражение, да копира точно неговото състояние, настроение. След това децата си сменят ролите.

**Игра: „Познай каква емоция си“**

**Ход на играта:** Всички участници имат залепени на гърба си различни емоции. Всеки се разхожда. Останалите само с мимики трябва да му покажат емоцията.